宗徒葩韋勒達提摩斐後書

第一章

一奉天主旨、特傳遵伊伊穌斯合利爾斯托斯生命道、為伊伊穌斯合利爾斯托斯宗徒、葩韋勒、 二書達愛子提摩斐、願天主聖父、及吾主合利爾斯托斯伊伊穌斯聖寵慈憐安和及爾、 三感謝天主、卽自我祖誠心所事者、因晝夜祈禱閒得念爾、 四且念爾泣涕、甚欲見爾、為暢然喜悅於心、 五我常懷爾誠信、曾於爾祖母羅伊達及爾母耶烏尼喀心所居無異、確知爾亦懷此、 六以故屬爾勉力煽熾天主恩賜、在爾由我撫手所存、 七因天主賜我儕非畏葸神、乃勇力愛慕明理神、 八故毋以我主伊伊穌斯證據為恥、亦毋以我因主被囚為恥、當與合利爾斯托斯福音同刼、全賴天主能、 九乃救我儕以聖名而召者、非因我功、乃緣自成其志、及永世前、在合利爾斯托斯伊伊穌斯位、所預擬賜我恩寵、 十今以救吾之主伊伊穌斯合利爾斯托斯降生而昭著之、卽滅死、及乘福音顯著無壞與生命之主、 十一我因之奉使為傳宣、為宗徒、為異邦教師、 十二以是我忍受此苦、並不以為恥、蓋深知我信之主為何如主、且望其能保我聘質、至乃日、 十三爾宜恃信愛合利爾斯托斯伊伊穌斯、而堅持聞於我醇教模範、 十四保存聖神至貴聘質、居我儕中者、 十五爾知阿濟亞等皆棄我、中有肥耶格勒及耶格爾摩賡、 十六願主矜恤沃尼西佛爾家、因彼屢慰我、不以我縲絏為恥、 十七於羅爾瑪時、且多方求我、至得見、 十八祈主賜其至乃日、獲矜恤恩、其昔在耶斐斯時、如何事我、爾知較悉、

第二章

一是以吾子、務自固結合利爾斯托斯伊伊穌斯恩寵、 二並以衆證前、爾曾聞於我者、宜託忠信能教衆之人、 三爾如合利爾斯托斯伊伊穌斯精卒、宜忍受勞苦、 四凡為卒欲悅主帥、未有旁務於世者、 五且若競功而不循紀律、則弗得冠冕賜、 六農必先力稼、而後得穡、 七爾宜詳審吾言、願主賜爾敏庶事、八爾恆存念吾主伊伊穌斯、死而復活者、係達微德裔、據我所傳福音、 九而今因此受苦、至見繫如犯法者、然天主道終莫能繫、 十此我皆忍受、原為選衆、使彼賴合利爾斯托斯伊伊穌斯、亦得救及永榮、 十一若與之同死、必偕之復活、斯言不誣、 十二若忍受諸難、必與之同權祿、若我悖拒之、主亦必拒我、 十三我儕閒有爽信、而主則不爽因不能自咈、 十四爾以此諄諄示衆、因主名諭之、毋用辯、啟爭論、此不惟無益、且足惑聽者、 十五務自勉副天主、操作無疵、善傳眞實言、 十六宜避諸妄論之浮詞、因伊衆日滋其不虔、 十七其言譬疔毒走注、有若伊哶內肥利特、 十八伊等離眞實、妄言復活蹟已逝、故數人之信、為其傾圮、 十九然天主址鞏固不搖、上有印誌云、主知厥民、又云、稱主名者、宜避諸惡、 二十夫富室中、其器不第金銀、亦有木瓦、或用為貴、或用為賤、 二一人若護己潔、不染錮習、則成貴重器、見悅於主、克承諸善、 二二宜離少年慾、而從義信愛、及與清心呼主名者相睦、二三宜避愚魯弗學之辯、深知爭競由是生、 二四惟主之僕、不宜爭競、必慈處衆、善施教、外侮能容、 二五以柔和訓背理者、冀天主或錫悛心、俾識眞實、 二六脫網羅、係魔致伊等强徇厥志而羅之者、

第三章

一爾宜知末世必有危日、 二人將自私、好利矜夸、驕泰訕謗、逆親辜恩、不虔拂情、 三背誓約、興謠諑、縱嗜慾、行殘刻、嫉善良、 四敗成謀、苟且自矜、好佚樂、逾於愛主、 五貌為虔誠、而背其德、若此者、宜遠之、 六若輩中鑽營入室、而誘彼溺於罪縱慾婦、 七乃恆務學問、而識終不能至眞實者、八如昔伊昂尼乙、及伊阿木烏利爾乙、敵摩伊些乙、此輩亦敵眞實、實壞心術、純昧聖教理者、 九然終所得者鮮、因其愚逆、必至暴露於衆、如前二人然、 十若爾、則於教誨品行、堅信含容、仁愛恆忍、 十一並於安提沃伊合亞伊适尼亞利斯特拉爾等處、我所遇而忍受之窘迫患難、爾皆從我、惟主拯我出其中、 十二且凡遵合利爾斯托斯伊伊穌斯、欲以敬虔度生者、必受窘迫、 十三而彼行惡惑衆者、寖久滋惡、自甘入於欺誘、而更欺誘人、 十四爾宜堅持所學、及付畀爾者、詳思所從學為誰、 十五且爾自幼識聖經、能啟牖爾、賴信合利爾斯托斯伊伊穌斯得救、 十六諸經原天主默示、於教誨督責返正導引於義德等、悉能輔之、 十七俾事天主之人、得成全而備能諸善、

第四章

一是故因天主及吾主伊伊穌斯合利爾斯托斯、卽於己將顯及臨其國時、審判生死者之名諭爾、 二宜傳道、並毋論時便與否、務令率由督責、儆戒勸誨、悉從寛忍詳解、 三因後必有厭聞正教、徇嗜慾以擇師、為聽悅耳之談、 四厭聞眞實、向虛誕者、 五惟爾逐事儆醒忍辱、興傳福音功、克盡乃職、 六因殆將獻我以祭、我逝期伊邇、 七善戰功我已成、馳驟程我已盡、信我已護、 八今與我備義德冠冕、乃司信讞之主、賞我於乃日、且不惟我、亦賜凡慕厥顯臨者、 九務速至我、 十因底瑪斯溺愛此世、遺我、往斐薩羅尼喀、克列爾斯層特、往戛拉提亞、提特往達勒瑪提亞、 十一惟嚕咕偕我、爾必率瑪爾克來、彼供役、適我用、 十二提伊合克我命往耶斐斯、 十三彼特羅爾阿達喀爾普家、我所存祭服、爾來時可便為攜至、並及書冊、而羊革者尤要、 十四銅工阿列克桑德爾、致我多苦、願主視其所行報之、 十五爾亦宜愼防之、因其力敵我言、 十六我初被鞫訴、無人從我、衆且遺我、願主毋坐其罪、 十七惟主降臨我、剛健我、使福音乘我為證、俾異邦人亦聞之、我則得免獅口、 十八且主厥後亦必拯我於諸惡謀、保畱享其天國、願榮光歸之於永世、阿民、 十九問安於普利爾斯喀、及阿伊克拉、與沃尼西佛爾家、 二十耶拉爾斯特、畱居适凌爾福、特羅爾肥木病、我畱其於密利特、 二一爾務於冬前至我、耶屋勒普德凌克拉烏底亞、與諸弟兄、悉問爾安、 二二願主伊伊穌斯合利爾斯托斯、與爾神靈偕、並願恩寵與爾衆偕、阿民、